Așa că Muzeul Consumatorului Comunist din Timișoara e locul care ilustrează cel mai bine lucrul ăsta. Am fost azi până acolo, ca să-ți fac o selecție cu cele mai frumoase exponate.

Când vine vorba despre trecut, concetățenii mei gândesc destul de binar. Ba a fost mai bine pe vremea lui Ceaușescu, ba era iadul pe Pământ. Puțini însă conștientizează că perioada pre-democratică era una în care se făceau bani care erau cheltuiți pe produse, doar că acestea proveneau în principiu din instituții deținute de marele Stat, nu de către marea Corporație.

Ovidiu Mihăiță este unul dintre părinții locului. Pe lângă actorie, lumini, scenografie, regie și compoziție la Auăleu și administrarea punkobarului Scârț, (care coabitează cu muzeul), el a clădit locul ăsta cu mâinile sale și cele ale prietenilor care s-au implicat benevol.

Care e ultimul gest patriotic pe care l-ai făcut?

„România e praștie la capitolul cultură. Mi-am dat seama de asta când am realizat că România are douăzeci de teatre independente, iar Germania patru sute. Adică dacă cineva a făcut și-un muzeu al instrumentelor muzicale într-un sat din Ungaria, Timișoara de ce nu ar putea să aibă ceva tot mic, dar pe un subiect important? Și-atunci am decis să fac o serie de trei, iar Muzeul Consumatorului Comunist să fie primul dintre ele", mi-a zis Mihăiță.

Tot el mi-a mai povestit că muzeul a fost construit în primăvara lui 2015, din obiecte colecționate din piețele de vechituri din oraș dar și de la oameni care trimiteau colete din țară cu ce-aveau ai lor sau bunicii prin casă.